User:Thedagger24/sandbox

Star-Crossed Lovers
Sa bayan ng walang hanggan ay may isang musmos na lalaki. Ang kanyang pangalan ay Robert. Siya ay masayahin, maraming kaibigan, at mapagmahal na pamilya. Madalas siyang ginagawang katuwaan ng kanyang mga kaibigan dahil sa kanyang kalamyaaan. Ito naman ay ayos lang sa kanya sapagkat naaaliw niya ang kanyang mga kaibigan. Tanging problema lamang niya ay ang pag-init ng kanyang ulo at sa 'di mapigilang galit. Hindi naman lahat ay perpekto, sabi nga nila. Mayroon na siyang pamilya at kaibigan na nagmamahal sa kanya, ngunit may kulang pa rin. Isa itong babae na magpapatibok ng kanyang puso; na mamahalin niya habambuhay; na sasamahan niya sa hirap at ginhawa. Hanggang ngayon, siya'y umaasa na makikita na niya agad ang kanyang mamahalin.

Sa kabilang bayan naman nakatira si Giselle. Siya ay simpleng tao lamang, mahinhin at mapagmahal sa kapwa. Ang kanyang tatay ay palaging wala dahil sa kanyang trabaho. Dahil siya ang panganay sa pamilya, siya ang tumatayong ama para sa kanyang mga kapatid at nagpapagaan ng loob sa kanyang nanay. Si Giselle ay papasok na sekondaryang paaralan at kailangan na niyang masanay sa mga pagbabago. Siguradong ito ay isa sa mga 'di malilimutang pangyayari sa buhay ni Giselle, kaya naman pinaghahandaan niyang mabuti ang kanyang sarili para sa susunod kabanata ng kanyang buhay.

Si Giselle ay pumasok na sa kanyang paaralan. Masaya siya dahil malaki ang paaralan at maraming mga mag-aaral. Hilig niyang makipag-usap sa iba't ibang mga tao at kilalanin sila. Sa isang pagkakataon, mayroong nakita si Giselle na isang misteryosong lalaking naglalakad sa daanan ng paaralan. Ang lalaking ito ay palaging nakayuko at mahiyain. Narinig ni Giselle sa kanyang mga kaklase na ang lalaking ito ay masipag mag-aral at relihiyoso. Siya ay nahumaling sa misteryosong tao na ito. Para bang perpekto na ang taong iyon. Gusto ni Giselle na siya'y makausap, ngunit sa tuwing makikita niya ang lalaki, ang kanyang likod lamang ang naaabutan niya habang naglalakad palayo. Agad siyang nagdasal upang matupad ang kanyang munting hiling.

Alas-singko na ng umaga at si Robert ay tulog pa. Kailangan niyang pumasok sa paaralan. Pilit siyang ginigising ng kanyang nanay dahil lumalamig na ang pinainit na tubig pampaligo para sa kanya. Tumayo na si Robert at naligo. Kumain ng agahan, nagpaalam sa magulang at umalis na ng bahay para sa isa na namang ordinaryong araw sa paaralan. Dati na siyang nag-aral doon at tinatamad pumasok. Nagulat siya sa dami ng mga bagong mag-aaral sa kanyang eskwelahan. Siya ay nabuhayan ng loob dahil sa mga bagong mukha na kanyang makikita at makakahalubilo.

Agad-agad pumasok si Robert sa kanyang klasrum at nakipag-usap sa kanyang mga kaibigan. Siya ay masayang nakikipagbatian sa kanila hanggang sa may nagsabi sa kanya ng, "May nagkakagusto sa iyo sa kabilang klasrum! Maganda!" Abot langit ang ngiti ng musmos na lalaking ito. Dali-dali niyang inalam kung sino ang magandang babaeng nagkakagusto sa kanya. Nang malaman ni Robert ang pangalan niya, naghahadali siyang pumunta sa kabilang klasrum upang makipagkilala. "Hi, ako nga pala si Giselle," ang unang sinabi ng babae sa kanya.

Sila ay nagkilalanan at nagkuhanan ng numero ng telepono. Masayang masaya silang dalawa. Nagkausap na sila sa telepono. Datapwat, sa sandaling pag-uusap na iyon ay nalipat ang atensyon ni Robert sa ibang babae. Masama ang loob ni Giselle dahil hindi na niya nakilala pang mabuti si Robert at siya'y maglalaho na sa kanyang piling. Halos perpekto na lahat ng pangyayari, ngunit sa umpisa pa lamang ay naudlot na ang lahat.

Dalawang taon ang nakalipas at si Robert ay nanggaling sa isang relasyong naudlot. Siya ay malungkot at desperadong humanap ng babaeng iibigin. Siya ay natatakot hadaliin ang paghahanap sapagkat ayaw niyang masaktan ang kanyang susunod na iibigin. Marami ring natutunan si Robert sa kanyang huling relasyon. Isang araw ay nagkita si Robert at Giselle sa isang klasrum. Nagulat sila at magkaklase pala sila sa taong iyon. Sila ay nagtuturingang ordinaryo lamang. Tanggap na ni Giselle na 'di niya makukuha ang atensyon ni Robert.

Sa isang aral, kailangang magawa ng klase ang play ni Shakespeare na Romeo and Juliet. Nagbotohan ang klase kung sino sa kanila ang gaganap na bida. Napagdesisyunan nila na si Robert at Giselle ang gaganap sa play na iyon. Nanghihina ang loob ni Robert dahil hindi siya magaling sa pag-aarte. Sinuportahan naman siya ni Giselle at sinabing kaya niya iyon. Pinag-ensayuhang mabuti ng dalawa ang kanilang ganap. Nagtatawagan sila sa telepono gabi-gabi, upang paghandaan ang kanilang mga sasabihin. Habang naghahanda, naisisingit nila ang pagtatanungan sa personal na buhay. Higit na nakilala ni Robert si Giselle. Naisip rin niya ang una nilang pagkikita at agad na nagsisi dahil sa 'di niya pagpansin kay Giselle. Naipagtanto niya na wala nang dapat pagsisihan sa nakaraan at ituloy na lamang ang kung anong mayroon sa kasalukuyan. Nahulog ang puso ni Robert kay Giselle. Niligawan niya si Giselle, at malaking tulong ang ibinigay ng play na ito upang makuha ang puso ni Giselle.

Natapos na ang play. Natapos na ang lahat. Ang sagot na oo na lamang ni Giselle ang hinihintay ni Robert. Habang naglalakad ang dalawang nag-iibigan sa paaralan, ipinamalita na ni Giselle ang kanyang desisyon. "Oo," ang sagot ni Giselle kay Robert. Sobrang saya ang naidulot nito kay Robert at Giselle. Sila'y nag-ibigan hanggang sa sila'y nagtapos sa sekondaryang pag-aaral.

Nasa bahay ang lahat ng miyembro ng pamilya ni Robert, nang ipinamalita ng kanya ama na sila ay lilipat ng ibang bansa upang makuha ang magandang kabuhayan. Tila isa itong maganda at malungkot na balita para kay Robert. Maganda, sapagkat uunlad na ang buhay ng kanyang pamilya, at malungkot, dahil marami siyang maiiwan na kaibigan, lalung lalo na ang kanyang pinakamahal na kasintahan. Tila para itong istorya ng Romeo and Juliet, pero ito'y hindi bayolente. Isang hiling lamang ni Robert sa kanyang ama na siya'y maiwan at pag-aralin kasama ang kanyang kasintahan. Ito'y pinag-isipang mabuti ng magulang ni Robert, hanggang sa napagdesisyunan na maiiwan siyang pansamantala. Guminhawa ang kanyang pakiramdam, ngunit alam rin niya na itong pansamantala lamang.

Sinabi ni Robert ang balita kay Giselle. Ang sabi ni Giselle ay sulitin na lamang ang mga araw na sila'y magkasama. Silang dalawa ay papasok na sa kolehiyo at pareho ang kanilang eskwelahan. Tumira silang malapit sa isa't isa. Palaging nagkikita araw-araw at gabi-gabi, lalo pa nilang nakilala ang isa't isa. Nakita ni Giselle ang pagkamalamya ni Robert at siyang natatawa rin. Pero kahit pa malamya siya, mahal na mahal pa rin niya si Robert. Maraming lalaki ang may gusto kay Giselle, ngunit 'di niya ito pinapansin at kay Robert nakatuon ang kanyang atensyon. Sabay silang kumakain at umuuwi sa kanilang probinsya. Kapag maghihiwalay na sila, hahalikan ni Robert ang noo ni Giselle at magpapaalam na masaya.

Tumawag ang mga magulang ni Robert sa kanya, at sinabing kailangan na niyang pumunta sa kanila upang mag-aral. Masamang masama ang loob ni Robert at binabaan niya ng telepono ang kanyang magulang. 'Di niya matanggap ang balitang iyon dahil sobrang ayos nila ni Giselle at may tsansang masira iyon kapag siya'y nalubay. Totoo nga siguro ang kasabihan na sa bawat pagsasaya, mayroong kalungkutan na mangyayari. Nalaman ni Giselle ang balita, at palagi siyang umiiyak. 'Di niya kayang mawala si Robert sa kanyang piling ngunit wala siyang magagawa dahil ang magulang ni Robert ang nagdesisyon. Kinumbinsi naman ni Robert si Giselle na sulitin ang araw na nalalabi, tulad ng sinabi niya noong araw. Araw-araw silang lumalabas upang masulit ang natitirang mga araw na si Robert ay nasa piling niya. 'Di pa rin niya mapigilang umiyak gabi-gabi. Nangako si Robert na sa katapusan ng kanilang pag-aaral, magsasama na sila ni Giselle upang magtrabaho. Ito lamang ang pag-asang nagpapatakbo sa kanilang dalawa habang magkahiwalay.

Tatlong taon na ang nakalipas, at si Giselle ay magtatapos nang mag-aral. Natuto na siyang mamuhay mag-isa, ngunit naiinggit siya sa mga magkasintahang magkasama sa kanyang dinadaanan. Tila bang parang sinumpa silang dalawa ni Robert. Nawawalan na siya ng pag-asang makasama si Robert. Tila nakalimutan na niya ang pangakong sinabi nila sa isa't isa. Si Robert ay nag-aaral pa sa ibang bansa. Araw-araw siyang nag-aalala kay Giselle sapagkat mag-isa lamang siyang namumuhay. Dahil sa pagkainit ng kanyang ulo, lagi niyang pinapagalitan si Giselle kapag siya'y 'di nagbibigay ng mensahe. Wala man itong tulong na maiibibigay kay Giselle, ito lamang ang tanging paraan kung saan nawawala ang pag-aalala ni Robert sa kanya.

Nagkatrabaho na't lahat si Giselle, habang si Robert ay buwan na lamang ang binibilang at magtatapos na sa kanyang pag-aaral. Sa dami ng ginagawa ni Giselle, hindi na niya maatupag si Robert, maski ang sarili niya ay 'di rin maatupag. Galit na galit si Robert sapagkat minsan na lamang niya makausap si Giselle kahit hindi na niya naiintindihan ang sitwasyon ni GIselle. Hindi pa kasi siya nakakaranas ng tunay na trabaho kaya't hindi niya ito binibigyang konsiderasyon. Nagtagal ng nagtagal ang ganitong pangyayari at masasakit na salita ang sinasabi ni Robert sa kanya. Takot na takot si Giselle sa mga sinasabi ni Robert. Tila 'di pinag-iisipan ni Robert ang kanyang mga sinasabi. Tuluyang nasanay si Giselle sa ganitong pangyayari, hanggang sa siya'y naging manhid sa mga salita ni Robert. Siya'y sawa na sa mga sinasabi ni Robert. Nakalimutan na ni Robert na iniibig niya si Giselle at dapat siyang galangin.

Pinagsisisihan ni Robert ang kanyang mga sinabi kay Giselle at humingi ng patawad. Hindi siya pinanigan ng Bathala ngayon, sapagkat sila'y magkalayo sa isa't isa at malabong magkita ng mabilis. Hindi kayang iwan ni Robert si Giselle kahit pa masakit na talaga ang mga ginagawa niya. Kung mayroon lamang teleportation ay ginamit na ito agad ni Robert upang suyuin si Giselle. Ang halos perpektong katauhan ni Robert ay bumagsak na dahil sa tanging problema niya, sa pagiging mainitin ang ulo at sa masamang pagtrato sa kapwa.

Isa lamang ang kahilingan ni Robert para kay Giselle. Ito ay kung pupuwedeng ibalik ang dating tamis ng kanilang pag-iibigan. Saglit na panahon na lamang at magtatapos na ng pag-aaral si Robert. Saglit na lamang ang hihintayin upang sila'y magkasama magpakailanman. Saglit na lamang at maipapakita nila sa buong mundo na hindi sila magagaya sa masalimuot na katapusan ng Romeo and Juliet. Sana'y maunawaan ni Giselle na mahal na mahal pa rin siya ni Robert, kahit pa masama ang pagtrato sa kanya. Init ng ulo lamang ang sanhi ng kanyang problema. Sana'y hindi niya malimutan na ito'y halos perpekto at magiging perpekto ito kapag sila'y tunay na magkatuluyan.

Ang matibay at magandang relasyoni ay hindi nasisira sa isa at isa lamang masamang pangyayari. Magkalayo man kayo sa isa't isa, ang tunay na pagmamahalan ay nanggagaling sa puso at hindi nasusukat sa presensya. Isang araw, tumawag si Giselle kay Robert at ipinamalita ang kanyang desisyon. Tumulo ang kanilang luha.........